ROZHODNUTIE KOMISIE
z 13. júna 2005,
ktorým sa mení a dopĺňa rozhodnutie 2005/131/ES, pokiaľ ide o finančnú pomoc pre referenčné laboratórium Spoločenstva na rok 2005 v oblasti všeobecného zdravia zvierat (biologické riziká) v Spojenom kráľovstve
[oznámené pod číslom K(2005) 1711]
(Iba anglický text je autentický)
(2005/439/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 28 ods. 2,
keďže:
(1)
Rozhodnutie Komisie 2005/131/ES zo 7. februára 2005 o finančnej pomoci Spoločenstva na pôsobenie niektorých referenčných laboratórií Spoločenstva v oblasti všeobecného zdravia zvierat (biologické riziká) na rok 2005 (2) prideľuje finančnú pomoc Spoločenstva takýmto laboratóriám na vykonávanie niektorých funkcií a povinností.
(2)
Skupina odborníkov Spoločenstva, ktorú viedlo referenčné laboratórium Spoločenstva pre prenosné spongiformné encefalopatie (TSE, transmissible spongiform encephalopathy) (CRL, Community Reference Laboratory), potvrdila 28. januára 2005 výskyt bovinnej spongiformnej encefalopatie (BSE) u kozy usmrtenej vo Francúzsku. Ide o prvý prípad BSE u malých prežúvavcov za prirodzených podmienok.
(3)
Vedecká skupina pre biologické riziko Európskeho úradu pre bezpečnosť potravín (EÚBP) vo svojom vyhlásení z 28. januára 2005 zdôraznila, že význam tohto jedného prípadu nákazy BSE u kozy vo Francúzsku je ešte potrebné posúdiť. EÚBP uviedol, že na účely takého posúdenia sú nevyhnutné výsledky zvýšeného monitorovania TSE u kôz. V reakcii na toto vyhlásenie sa nariadením Komisie (ES) č. 214/2005 (3) zaviedol nový program monitorovania TSE u kôz so začiatkom 11. februára 2005. Podľa tohto nového monitorovacieho programu sa podstatne zvýšili testovacie množstvá zdravých usmrtených kôz a kôz uhynutých na farme.
(4)
Nariadenie Komisie (ES) č. 36/2005 z 12. januára 2005, ktorým sa menia a dopĺňajú prílohy III a X k nariadeniu Európskeho parlamentu a Rady (ES) č. 999/2001, pokiaľ ide o epidemiologické pozorovanie prenosných spongiformných encefalopatií u hovädzieho dobytka, oviec a kôz (4), zaviedlo stratégiu výskumu možnej prítomnosti bovinnej spongiformnej encefalopatie (BSE) u malých prežúvavcov. Stratégia zahŕňa po prvé implementačný skríning všetkých potvrdených prípadov TSE u malých prežúvavcov na úrovni národných referenčných laboratórií. Po druhé kruhový test pomocou aspoň troch rôznych metód vo vybraných laboratóriách pod vedením referenčného laboratória Spoločenstva pre TSE (CRL), ktorý sa musí vykonať vo všetkých prípadoch, v ktorých prvý skríningový test nemohol vylúčiť BSE. Nakoniec sa vyžaduje kmeňová typizácia myší, ak je potrebné potvrdiť výsledok molekulovej typizácie. Príspevok Spoločenstva pokryje všetky náklady na kruhové testovanie a kmeňovú typizáciu myší.
(5)
Na žiadosť Spoločenstva sa táto koordinujúca úloha CRL v súvislosti s kruhovým testovaním a kmeňovou typizáciou myší, uskutočňovanými v rôznych laboratóriách, zahrnula do pracovných programov na rok 2005.
(6)
Finančná pomoc Spoločenstva ročnému pracovnému plánu CRL by sa preto mala zvýšiť, aby pokryla dodatočné náklady na kruhové testovanie a kmeňovú typizáciu myší.
(7)
Rozhodnutie 2005/131/ES sa musí príslušne zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V článku 5 rozhodnutia 2005/131/ES sa odsek 1 nahrádza týmto textom:
„1. Spoločenstvo prideľuje finančnú pomoc Spojenému kráľovstvu v súvislosti s funkciami a povinnosťami ustanovenými v kapitole B prílohy X k nariadeniu (ES) č. 999/2001, ktoré má v rámci monitorovania prenosných spongiformných encefalopatií uskutočniť veterinárna laboratórna agentúra Veterinary Laboratories Agency, Addlestone, v Spojenom kráľovstve.
Výška tejto pomoci v období od 1. januára do 31. decembra 2005 predstavuje maximálne 810 500 EUR.“
Článok 2
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 13. júna 2005